Տարօրինակ զուգադիպությամբ այս նույն ժամանակահատվածում միանգամայն նույն մեթոդաբանությամբ շրջանառվում է նաեւ Ռոբերտ Քոչարյանի՝ ակտիվ քաղաքականություն վերադառնալու թեման: Օրինակ, անցած շաբաթ լավատեղյակ աղբյուրները մամուլին տեղեկացրել էին, որ Քոչարյանը հանդիպել է «Ծառուկյան» դաշինքի համամասնական ցուցակի 2-րդ համարը զբաղեցրած Իշխան Զաքարյանի հետ: Երեկ Քոչարյանի գրասենյակի ղեկավար Վիկտոր Սողոմոնյանը հաստատեց այս տեղեկությունը. «Ինչ վերաբերում է պարոն Զաքարյանին, ապա նրանց հանդիպումները պարբերական բնույթ են կրում ու մեզ համար հատուկ իրադարձություն չեն»,-կայքերից մեկին տված հարցազրույցում ասել էր Սողոմոնյանը: